### Beslutning

1. Drøftet.
2. Udvalgets drøftelse indgår i det videre arbejde.
3. Godkendt.

### Sagsfremstilling

## Resume og sagens baggrund

Det er i konstitueringsaftalen aftalt, at ”kommunalbestyrelsen sammen med det stående udvalg vil formulere de vigtigste mål og pejlemærker for valgperioden for hvert udvalgsområde, så der skabes fælles retning for arbejdet”.

Arbejdet med formulering af politiske mål og pejlemærker igangsættes med denne tids- og procesplan. Planen afsluttes på kommunalbestyrelsens møde i august 2022 – og vil dermed kunne indgå i arbejdet med valgperiodens første budget.

Formålet med processen er at sætte en kurs eller retning for udvalgets arbejde – ikke at drøfte konkrete indsatser eller handlinger.

## Indstillinger

Direktøren indstiller, at udvalget

1. drøfter processens indhold og omfang, herunder godkender tids- og procesplanen
2. på sit møde i maj måned udarbejder en bruttoliste
3. på sit møde i juni måned indstiller mål og pejlemærker for udvalgets arbejde i valgperioden til endelig behandling i økonomiudvalg og kommunalbestyrelse.

## Behandling

Teknik- og Miljøudvalget.

## Sagsfremstilling

Følgende fremgår af konstitueringsaftalen:

*”Den nye kommunalbestyrelse vil samarbejdet, og derfor vil vi tilrettelægge den første tid i kommunalbestyrelsen således, at alle medlemmer får en god indføring i den kommunale verden, i de enkelte udvalgs fagområder, introduktion til vores mange institutioner og ikke mindst kendskabet til hinanden på tværs af partierne. Dernæst vil vi i fællesskab i kommunalbestyrelsen sammen med de stående udvalg formulere de vigtigste pejlemærker og mål for valgperioden for hvert udvalgsområde, så der skabes fælles retning for vores arbejde*.”

Med dette notat beskrives en proces, hvor processen med at formulere de vigtigste mål og pejlemærker for valgperioden gennemføres på de stående udvalgs møder i april, maj og juni og med en endelig godkendelse i Kommunalbestyrelsen i august 2022.

Processen forløber sideløbende i alle stående udvalg.

Med formuleringen af udvalgets pejlemærker og mål sætter udvalget kursen eller retningen for det politiske arbejde i valgperioden og danner dermed rammen for de konkrete indsatser, udvalget efterfølgende skal arbejde med. Det er således ikke hensigten at drøfte konkrete indsatser eller handlinger på nuværende tidspunkt. Det vil komme efterfølgende.

Følgende tidsplan fremlægges til godkendelse:

|  |  |
| --- | --- |
| 7. april 2022 | * Teknik- og Miljøudvalget drøfter processens indhold og omfang og godkender tids- og procesplanen |
| 5. maj 2022 | * Teknik- og Miljøudvalget udarbejder en bruttoliste over emner og temaer, der kan indgå i udvalgets mål- og pejlemærker for indeværende valgperiode. * I det omfang, der er behov for en kvalificering af et emne eller tema, ”bestilles” et notat i administrationen |
| 2. juni 2022 | * Teknik- og Miljøudvalget træffer beslutning om de mål- og pejlemærker, der videresendes til behandling i økonomiudvalg og kommunalbestyrelse |
| August 2022 | * Alle stående udvalgs prioriterede mål- og pejlemærker fremsendes til behandling i alle stående udvalg – og videresendes til behandling i Økonomiudvalg og Kommunalbestyrelse |
| 17. august | * Økonomiudvalget |
| 24. august | * Kommunalbestyrelsen |

## Økonomiske konsekvenser

Der er ingen økonomiske konsekvenser af sagen. Eventuelle økonomiske konsekvenser vil blive belyst i forbindelse med konkrete indsatser.

### Sagens forløb

07-04-2022 Teknik- og Miljøudvalget
Godkendt.